Rijmwäörd - Mestreechter taol
't Gebruuk vaan rijmwäörd
In de website mestreechtertaol.nl zien mie es 63.000 Mestreechse rijmwäörd opgenome. Rijmwäörd weure getoend bij eder opgezeuk woord in 't dictionairgedeilte. In 't rijmgedeilte vaan dees site, kint g'r ouch rechstreeks zeuke nao rijmwäörd. Boete de 'gewoen' Mestreechse wäörd die in d'n dictionair zien opgenome, kint g'r hei ouch zeuke op miervoudsvörm, verkleinwoordvörm, vervoginge of verbuiginge, die neet es apaart trefwoord in d'n dictionair stoon. Beveurbeeld brögke, stievelke, loupentere, oetgehaold of sjiekste.
Sortering vaan rijmwäörd
't Rijmsysteem op deze website wèrk op basis vaan IPA, 't International Phonetic Alphabet, en dus neet op basis vaan spelling. Bij de rijmrizzeltaote zeet g'r de rijmoetgaank stoon in IPA. Alle wäörd mèt dezelfde rijmoetgaank weure hei getoend. De rijmwäörd weure op de ierste plaots gesorteerd op basis vaan 't aontal lèttergrepe. De ciefers veur de vakke geve aon oet wieväöl lèttergrepe 't woord besteit.1
Op de twiede plaots weure de wäörd oonderverdeild op basis vaan klemtoen. Bij vètgedrökde wäörd ligk de hoofklemtoen vaan 't woord op de rijmoetgaank. Bij wäörd die neet vètgedrök zien heet de rijmoetgaank 'n bijklemtoen.
Rijmwäörd mèt aofwiekende toenlengde
't Mestreechs is 'n complexe toentaol.2 Aanders daan 't Nederlands, bevat de fonologie vaan 't Mestreechs e systeem vaan toenverlenging.3 Dit wèlt - hiel sumpel oetgelag - zègke, tot e Mestreechs woord 'n aander beteikenis kin kriege, door inkel en allein de lengde vaan de klaank aon te passe. 't Standaardveurbeeld wat v'r heiveur gebruke is 't woord bal. Spreke v'r 't kort oet, daan bedoele v'r beveurbeeld e dansfees, wie in prinsebal of galabal. Spreke v'r 't laank oet, daan bedoele v'r e roond veurwerp, wie in tennisbal of keersbal.
't Rijmsysteem op dees website berekent of veur de gezeukde rijmoetgaank ouch rijmoetgeng bestoon mèt 'n aofwiekende toenlengde. Dus bij 't woord bal (dansfees), krijg g'r de rijmrizzeltaote mèt wäörd mèt de korte oetgaank -al, meh apaart gesorteerd ouch de rizzeltaote mèt wäörd mèt de lange oetgaank -al. In bepaolde gevalle is 't meugelek tot Mestreechse klaanke 3 toenlengdes höbbe. In dat geval weure de rijmrizzeltaote ouch gesjeie in 3 versjèllende secties.
Rijmwäörd mèt aofwiekende klaank
In 't Mestreechs bestoon wäörd boebij 't meugelek is tot ze, op klaankniveau, op versjèllende menere kinne weure oetgesproke. In dat geval kin 'n extra rizzeltaotsectie versjijne mèt es titel rijmwäörd mèt aofwiekende klaank. Op dees meneer beperke v'r de rijmrizzeltaote neet op basis vaan ein meugeleke oetspraok, meh vaan mierdere meugeleke oetspraoke.
samestèller en hoofredacteur
1 bij de sortering vaan 't aontal lèttergrepe weurt oetgegaange vaan 't aontal fonetische lèttergrepe. De wäörd kèrk of berg höbbe fonetisch gezeen twie lèttergrepe en weure es zoedaoneg ingedeild.
2 oonder toentaole verstoon v'r taole die in hun fonologie de eigensjap höbbe um doormiddel vaan 't stijge, daole of lenge vaan toene, beteikenisoondersjeid kinne make. 'n Aontal Limbörgse dialecte, boe-oonder 't Mestreechs, höbbe die eigensjap. 't Chinees weurt gezeen es 't sjaolveurbeeld vaan 'n toentaol.
3 de terme die veer m.b.t. de Limbörgse dialecte standaard gebruke veur toenverlenging zien stoettoen en sleiptoen. Umtot 't Mestreechs in väöl gevalle drei toenvariante kin, laote v'r dees stoet- en sleipterme zoeväöl meugelek achterwege.